針鼴

針鼴科，通常又叫有刺食蟻獸，同鴨嘴獸一樣係而家重生存嘅單孔目哺乳動物。呢科有兩個屬四種，全部住喺澳洲同新畿內亞。

分類 

針鼴科分為兩個屬，針鼴屬同原針鼴屬。喺針鼴屬中只得一個品種；而原針鼴屬現存有3個品種，另外同屬嘅兩個品種經已絕種，只有化石。

針鼴屬 
澳洲針鼴喺新畿內亞東南部俾人發現，而且喺澳洲接近嘅地方亦發現佢哋嘅蹤跡，包括澳洲阿爾卑斯山脈同內陸沙漠地區，尤其喺螞蟻同白蟻非常多嘅地方。佢哋嘅體形比原針鼴屬動物細，但有長啲嘅刺。

原針鼴屬 
原針鼴屬三個品種都係新畿內亞嘅「土著」，俾人捉嚟食而慢慢減少，蚯蚓同昆蟲係為嘢食，喺森林嘅樹葉堆中搵食。

長吻針鼴：生活響高原森林。
 Zaglossus attenboroughi：最近發現嘅品種，喜歡較高嘅棲息地。
 大長吻針鼴：當中有四個唔同嘅亞種。

絕咗種嘅兩個品種係：
 Zaglossus robustus
 Zaglossus hacketti

特徵 

針鼴科係細嘅哺乳動物，成身都有毛同刺。外表上，佢哋似南美洲嘅食蟻獸同其他有刺哺乳動物，好似刺猬同豪豬。腳短有大爪，不過四肢強而有力，令佢哋成為強勁嘅挖掘者。

佢哋有細同長嘅「口鼻部」，同時有口同鼻嘅功能，但係冇牙。會撕開軟木或蟻丘，用長同埋有黏性嘅脷，將獵物黐嚟食。澳洲針鼴多食蟻同白蟻，而原針鼴屬鍾意食蚯蚓、昆蟲。

針鼴科動物同鴨嘴獸一樣，係卵生嘅哺乳動物。雌性針鼴科動物會喺交配後第廿二日，生一個有羽毛同軟殼嘅蛋，並將佢放入身上嘅「育兒袋」裏面。孵化約需要十日時間，幼獸會從阿媽嘅乳腺啜食奶。喺育兒袋裏面約 45 - 55 日，BB 會開始生刺出嚟。呢個時候阿媽會開始挖掘籠安置 BB，約每五日返來餵一次，直至 BB七個月大斷奶為止。

保育現狀 

針鼴係一種好難成功繁殖嘅物種，目前全世界只有兩次成功繁殖嘅記錄：第一次喺1908年，喺巴林動物園裏面成功繁殖出一隻，但係過咗3個月度就死咗；另一次喺1955年，Basel Zoo有一隻重83克，有12.5厘米長嘅針鼴出世，剛出世時佢個身好凍，雖然其後為佢保暖，但係都活唔到兩日。

香港動植物公園以前亦有養針鼴。籠係喺含笑樹之下嘅草地裏面，好難睇到佢，之後擺咗落去獅狨猴籠裏面一齊養，近幾年已經唔見公園有養，相信已經死咗。

Flannery, T.F. and Groves, C.P. 1998 A revision of the genus Zaglossus (Monotremata, Tachyglossidae), with description of new species and subspecies. Mammalia, 62(3): 367-396
 Parker, Janet "Echidna Love Trains", "Scribbly Gum" online magazine
 Rismiller, Peggy "Echidnas and Goannas of Kangaroo Island"

單孔目